Uitverkies om heilig te wees - Solidariteit WêreldSolidariteit Wêreld
Tuis › 10 minute voor werk Juig › Uitverkies om heilig te wees
Deur wat Christus gedoen het, het God ons uitgekies. Omdat Hy ons liefhet, het Hy ons, al voor die wêreld gemaak is, uitgekies om Syne te wees en onberispelik in liefde voor sy aangesig te lewe . . . Deur wat Christus gedoen het, het ons ook deel van God se eie erfdeel geword.
– Efesiërs 1:4, 11
As dit van ons afhang, sou God ons nooit as sy kinders gekies het nie. Daarvoor is ons te sondig en ongehoorsaam. Maar deur Jesus se toedoen word ons deel van God se huisgesin. Deur sy kruisdood verdien Hy vir ons God se vryspraak. Jesus se bloed het ons skoongewas, sodat ons heilig en onberispelik voor God kan wees. En ons is nou, saam met Jesus, erfgename van God.
Die wonder van hierdie uitspraak bly altyd nuut. Dat die groot, almagtige God, die skepper van die wêreld ons nietige mense uitkies om sy kinders te wees, kan ons maar nie met ons menseverstandjies kleinkry nie. Maar dit hét gebeur. Ons glo dit omdat God self die geloof in ons harte bewerk. En omdat ons glo, het ons nou 'n verantwoordelikheid om te voldoen aan die verwagting wat God aan ons stel: Hy kies ons om heilig en onberispelik voor Hom te wees. Vanself kan ons dit nie regkry nie. Maar deur die bloed van Jesus is al ons sondes vergewe, omdat God se genade vir ons so oneindig groot is.
Jy is God se kind. Jesus se bloed het elkeen van jou sondes weggewas – ook die wat jy nog in die toekoms gáán doen. Jy is nou heilig en onberispelik voor God. Lewe elke dag só dat jy dit sal bly.
Hemelse Vader, ek wil U loof vir u groot genade. Baie dankie dat U my uitverkies het om u kind te wees. Help my om van nou af heilig en onberispelik te lewe soos wat U van u kinders verwag? Amen.